বাহিনীকে প্রস্তুত থাকার নির্দেশ দিলেন সেনাপ্রধান! কেন?

ওয়েব ডেস্ক : মানচিত্রে থাকতে হলে পাকিস্তানকে (Pakistan) সন্ত্রাসবাদে মদত দেওয়া বন্ধ করতে হবে! এমনটাই হুঁশিয়ারি দিলেন সেনাপ্রধান উপেন্দ্র দ্বিবেদী (Upendra Dwivedi)। ‘অপারেশন সিঁদুর ১.০’-তে যে সংযম দেখানো হয়েছিল, তা আর দেখানো হবে না বলে হুঁশিয়ারি দিয়েছেন তিনি। পাশপাশি ভারতীয় বাহিনীকে (Indian Army) প্রস্তুত থাকার নির্দেশও দিয়েছেন ভারতের সেনাপ্রধান।

সেনাপ্রধান বলেছেন, ‘ভারত এখন সম্পূর্ণ প্রস্তুত। এবার, আমরা অপারেশন সিন্দুর ১.০ এর মতো সংযম প্রদর্শন করব না। আমরা এমন কিছু করব যা পাকিস্তানকে (Pakistan) ভাবতে বাধ্য করবে যে তারা ভৌগোলিক মানচিত্র থাকতে চায় কিনা।’ সঙ্গে তিনি সেনার উদ্দেশে বার্তা দিয়ে বলেন, “সেনারা, প্রস্তুত থাকো। ঈশ্বরের ইচ্ছা হলে, তোমরা শীঘ্রই সুযোগ পাবে।”

আরও খবর : পুলিশের লাঠিচার্জেই পদপিষ্টের ঘটনা! হাইকোর্টে অভিযোগ করল টিভিকে

প্রসঙ্গত, অপারেশন সিঁদুরের (Operation Sindoor) পরেও সন্ত্রাসবাদে মদত দেওয়া বন্ধ রাখেনি পাকিস্তান। সীমান্তে অনুপ্রবেশের চেষ্টা চালানো হয়। সেনাপ্রধান আগেই এমন দাবি করেছিলেন। তিনি বলেছিলেন, ১০ মে-তে অপারেশন সিঁদুর শেষ হয়নি। তার পরেও জঙ্গিদের বিরুদ্ধে সবার অলক্ষে এই লড়াই চালিয়ে গিয়েছে সেনা।

উল্লেখ্য, গত ২২ এপ্রিল লস্করের সঙ্গী সংগঠন টিআরএফের চার জঙ্গি পহেলগামে হামলা চালিয়েছিল। তার জেরে ২৬ জন ভারতীয় পর্যটক প্রাণ হারিয়েছিলেন। তার জবাবে ৭ মে অপারেশন সিঁদুর (Operation Sindoor) চালায় ভারত (India)। গুঁড়িয়ে দেওয়া হয় পাকিস্তানের একাধিক জঙ্গি ঘাঁটি। বেশ কিছু সামরিক বিমান ঘাঁটিতেও হামলা চালানো হয় ভারতীয় বিমান বাহিনীর তরফে। জানা য়ায়, অপারেশন সিঁদুরে ১০০ জনের বেশি জঙ্গির মৃত্যু হয়েছিল। ৩৫ থেকে ৪০ জন পাক সেনাও প্রাণ হারিয়েছিলেন।

এর পাল্টা ভারতের সীমান্তবর্তী এলাকা ও সেনাঘাঁটিকে লক্ষ্য করে হামলা চালিয়েছিল পাক সেনা। কিন্তু ভারত সেই হামলা রুখে দেয়। তার পরেই কোনওরকম রাস্তা না দেখতে পেয়ে ভারতের কাছে যুদ্ধ বন্ধ করার দাবি জানায় পাকিস্তান। কিন্তু এসবের পরেও কোনও শিক্ষা হয়নি পাকিস্তানের। তার পরেও সন্ত্রাসে মদত দিয়ে চলেছে তারা।